El Tribunal de Corts ha condemnat a 30 mesos de presó condicional l´excònsol menor d´Andorra la Vella Josep Vila per dos delictes d´exhibicionisme davant de menors. La pena està condicionada que durant 4 anys no pugui estar en llocs públics on hi hagi menors. Durant el judici Vila va assegurar que era innocent.

La fiscalia demanava 4 anys de presó per Josep Vila i, finalment, el Tribunal de Corts el condemna a 2,5 anys condicionals per dos delictes majors d´exhibicionisme davant menors. La pena està condicionada que durant 4 anys no pugui anar a llocs públics com parcs on pugui haver-hi menors. A més, haurà d´indemnitzar una de les víctimes amb 2.000 euros.

Els fets van tenir lloc el setembre del 2013, quan una nena va denunciar a la policia que un home d´uns 40 anys d´edat s´havia exhibit davant seu a Encamp i va aportar la matrícula de la motocicleta que conduïa. El servei d´ordre va detenir Josep Vila. L´excònsol menor d´Andorra la Vella, en un primer moment, va negar haver estat aquella jornada a Encamp.

Segons va explicar en el judici, ho va fer per por perquè el 1987 havia estat denunciat per haver comès el mateix delicte, tot i que va ser absolt perquè estava a Sevilla, és a dir, a mil quilòmetres del lloc on haurien passat els fets. Amb posterioritat a la denúncia d´Encamp hi va haver una altra a Andorra per fets similars.

Durant la vista oral, la defensa va dubtar de la versió de la menor d´Encamp perquè ja havia patit un altre episodi d´exhibicionisme i havia hagut de ser tractada psicològicament per aquesta qüestió. Pel que fa a l´altra denúncia, s´havia defensat que era improbable que Vila en fos l´autor. Per tot això se´n reclamava l´absolució.

Informa: Pere Moliné

Imatges: Anna Romagosa